As fidar da la stgellera(?) 

Dad Aita Dermont-Stupan
 
Tge guardas uschè sceptic, m’aveva ditg ina giada in ami che jau admirava. Igl era ad in concert da rock. Tut ils fans eran sin pe e sblatschavan ils mauns sur il chau. Ina fulla da glieud, ina canera enorma. Jau m’aveva tratga in pau da la vart. 
Tge guardas uschè sceptic, era el passà speravia senza spetgar ina resposta. Per mai era quai stà sco ina rinfatscha. Gugent vess er jau, sco tschels sblatschà ils mauns sur il chau e ma muventada suenter il ritmus da las chanzuns, ma insatge en mai sa dustava. Anc pliras giadas ma grittent jau da quest tratg sceptic en mai che ma retegn e na lascha agir spontanamain. 
Vairamain sun jau averta per novas chaussas, benevent il svilup, hai fidanza en la vita ed en ils conumans. Ma savens ma pari che quests umans sa muventian sco nursas en ina muntanera tenor il tic da la stgellera. 
Poss jau ma fidar da la stgellera?Per nagut na mettani pasturs ad alp. Na stoss jau prender mezza la responsabladad e la libertad da star airi, u ir in’autra via sche jau chat quai per bun? Ma fidar be dal «bun pastur». 
Surprender la responsabladad vul dir as occupar da la chaussa, as infurmar, metter sin stadaira, giuditgar, decider. Ma sche jau vi far quai cun tut las chaussas che vegnan mintgadi da chasa en, sche jau vi metter en dumonda tut, vegn jau balurda! Jau na poss sa-vair tut! 
Nagin na sa tut. Perquai cler che mintgin sto as spezialisar sin ses champ, pruvar da vegnir almain là londerora. Perquai datti spezialists che s’occupan da lur fatg, per ch’ils laics possian profitar da lur savida, as fidar dad els ed als seguir. 
"Tgenin è voss champ d'activitads", m’ha dumandà tschella saira il directur d’ina gronda firma a Basilea, (nus sesevan per cas in sper tschel a la festa d’anniversari da mia amia) suenter che jau aveva tadlà almain in’ura, na senza interess, da sia lavur. da sia figlia che studegia actura da teater e da ses figl che è dentist… 
Mes champ d'activitads? Jau sun stada perplexa da la dumonda. Tge fatsch jau? Avev’jau ussa da cumenzar a raquintar tge ch’jau traffitga mintga di sco mamma e chasarina, da mes champ da tartuffels, da mias giaglinas, mias lecziuns da rumantsch ad uffants esters, che jau gidia mintgatant a vender en la butietta, dettia gimnastica als attempads e dettia uras da flauta e nettegia ina abitaziun da vacanzas la sonda, da mes artitgels che jau scriv dus giadas l’onn en gasetta! 
Merda! Nagliur na sun jau spezialista! Jau fatsch dal tut e nagut «endretg». Dapertut sun jau, cumpareglià cun spezialists, in pover valanagut. 
Tgenin champ? Il champ da graun savura da terra. Ed jau ma confort l’auter di che jau sun almain da strusch a quella. E quai ma bastass en fund… Ma sco ch'i giran la chaussas decidan adina ils spezialists. Adina ma stoss jau fidar dad els. 
Adina puspè ma sent jau chatschada en questa muntanera, dependenta da la stgellera. Al diavel, jau na ma fid propi dad ella.